Zápisnica

zo zasadnutia Obecného zastupiteľstva

konaného dňa 18. januára 2012

Zasadnutie otvorila a prítomných privítala p. starostka.   
  
1./ P. Jozef Bartoš, prečítal zákonom stanovený sľub poslanca OZ ešte pred navrhnutím programu rokovania, aby sa mu neodoprelo právo hlasovať.  
  
Ing. Dušan Pagáč sa ku dňu 18.01.2012 vzdal mandátu poslanca OZ.  
  
Následne p. starostka navrhla program rokovania:  
1./ Sľub poslanca OZ – p. Jozef Bartoš  
2./ Voľba návrhovej komisie, určenie zapisovateľky a overovateľov zápisnice   
3./ Kontrola plnenia uznesení č. 14/2011 a č. 15/2011  
4./ Správa o činnosti jednotlivých komisií za rok 2011  
5./ Schválenie termínu OZ – voľba hlavného kontrolóra  
6./ Voľba prísediaceho okresného súdu Lipt. Mikuláš  
7./ Vysielanie TKR  
8./ Rôzne  
9./ Diskusia  
10./ Návrh UZNESENIA č. 01/2012  
11./ Záver  
  
Poslanci OZ program rokovania jednohlasne schválili.  
  
2./  P. starostka určila:   
  
\*  overovateľov zápisnice: PaedDr. Janka Šúleková, Vlastimil Podsedník  
\* návrhovú komisiu v zložení: Ing. Milan Vlček, p. Ľuboš Čajnák, p. Lýdia Rúfusová  
\* zapisovateľku:  p.  Janu Kočtúchovú  
  
Poslanci OZ členov návrhovej komisie, ako aj overovateľov zápisnice schválili jednohlasne.  
  
3./  p. starostka prečítala jednotlivé body uznesenia a informovala poslancov:  
Uzn. 14/2011  
k bodu B2/ - Ing. Lehotský už doručil na obecný úrad aj písomné vzdanie sa funkcie hlavného kontrolóra obce k 31.12.2011.  
k bodu C11/ - so všetkými zamestnancami SHJ boli uzatvorené nové pracovné zmluvy na obec  
  
4./ P. starostka poprosila členov jednotlivých komisií, aby prečítali správy o činnosti za rok 2011.   
Správu o činnosti stavebno-ekonomickej komisie prečítal p. Vlastimil Podsedník.  
p. starostka – doplnila ohľadom riešenia problému s radiátormi v bytovom dome č. 463 – bude treba zregulovať celú bytovku, čo bude stáť veľa peňazí a premietne sa to výrazne do ceny tepla. Z toho dôvodu  sa k takémuto kroku pristúpi iba za podmienky 100%-ného súhlasu všetkých majiteľov bytov v bytovom dome.  
  
Za kultúrno-školskú komisiu vystúpila Dr. Janka Šúleková, ďalej za komisiu pre verejný poriadok prečítal správu p. Ľuboš Čajnák a o činnosti bytovej komisie oboznámil poslancov OZ  Ing. Dušan Haluška.  
  
p. starostka – momentálne riešime ďalší nedostatok na bytovke č. 555 za Váhom, týkajúci sa osvetlenia spoločných priestorov. Dohodli sme sa s nájomníkmi, že sa vybuduje nové osvetlenie a budú na to použité finančné prostriedky z fondu opráv. Bude to robiť p. Straka, ktorý zabezpečuje v obci aj údržbu verejného osvetlenia..  
  
Poslanci OZ zobrali správy o činnosti komisií za rok 2011 na vedomie.  
  
5./ Uznesením č. 15 zo dňa 16. decembra sme vyhlásili výberové konanie na funkciu hlavného kontrolóra obce. Prihlášky môžu záujemcovia doručiť na OcÚ v termíne do 23.januára. Zatiaľ bola doručená jedna prihláška od p. Danuše Belákovej. Vzhľadom k uvedenému bude potrebné opäť zvolať zasadnutie OZ a uskutočniť voľbu nového hlavného kontrolóra. Navrhujem na deň 25. januára o 17.00 hodine.   
  
Poslanci OZ  navrhovaný termín OZ kvôli voľbe hlavného kontrolóra schválili jednomyseľne.  
  
6./ P. starostka prečítala poslancom OZ žiadosť Okresného súdu Liptovský Mikuláš o voľbu prísediaceho na súde za našu obec.   
Poslanci OZ hlasovali o zvolení p. Lýdie Rúfusovej do funkcie prísediaceho na okresnom súde, po jej vyslovenom súhlase, nasledovne:  
Za hlasovali:  p. Ľuboš Čajnák, Ing. Dušan Haluška, p. Vlastimil Podsedník, p. Ladislav Hutka, PaedDr. Janka Šúleková, Ing. Milan Vlček, p. Jozef Bartoš  
Zdržal sa: p. Lýdia Rúfusová  
Neprítomná: Mgr. Fajmonová  
  
7./    K 31. decembru bola zrušená SHJ a týmto dňom  skončil pracovný pomer p. Miroslavovi Hečlovi, ktorý zhotovoval vysielania obecnej televízie. Je na rozhodnutí OZ, či s vysielaním budeme pokračovať a uzatvoríme s ním pracovnú zmluvu, prípadne budeme hľadať niekoho iného.   
Dr. Šúleková – keby sa vysielalo radšej 1x do mesiaca, aby ľudia mali stále aktuálne informácie  
p. Rúfusová – navrhujem odložiť tento bod na prerokovanie na budúcom OZ dňa 25.1.  
  
Poslanci OZ hlasovali o návrhu p. Rúfusovej nasledovne:  
Za hlasovali: p. Ľuboš Čajnák, Ing. Dušan Haluška, p. Vlastimil Podsedník, PaedDr. Janka Šúleková, Ing. Milan Vlček, p. Jozef Bartoš, p. Lýdia Rúfusová   
Zdržal sa: p. Ladislav Hutka  
Neprítomná: Mgr. Fajmonová  
  
8./ V bode rôzne p. starostka informovala poslancov OZ:  
- včera ma telefonicky informoval JUDr. Janči, právny zástupca obce v súdnom spore s VPS Čadca, že je len veľmi malá pravdepodobnosť úspechu na súde a vysúdenia od p. Pytla dlžnej čiastky, ktorá predstavuje viac ako 8.000,- €. Informoval, že sa s ním spojil právny zástupca odporcu s ponukou na mimosúdne vyrovnanie. Firma VPS je ochotná obci zaplatiť 2.000,- €.   
Poslanci OZ po vyjadrení názorov na pristúpenie k mimosúdnemu vyrovnaniu súhlasili jednohlasne s tým, aby obec vstúpila do jednania s VPS Čadca o mimosúdnom vyrovnaní avšak bude rokovať o  zaplatení vyššej sumy ako VPS Čadca ponúkla.  
  
- naša obec je už niekoľko rokov členom Občianskeho združenia RAMŽA, z členstva však nemá žiadne výhody a naviac musí platiť členské príspevky. Preto je na zvážení poslancov OZ, či obec zostane jeho členom alebo členstvo zruší ku dňu 31.12.2011.  
  
Poslanci OZ hlasovali za zrušenie členstva v OZ Ramža nasledovne:  
Za zrušenie hlasovali: p. Ľuboš Čajnák, Ing. Dušan Haluška, p. Vlastimil Podsedník, PaedDr. Janka Šúleková, Ing. Milan Vlček, p. Lýdia Rúfusová, p. Ladislav Hutka   
Zdržal sa: p. Jozef Bartoš  
Neprítomná: Mgr. Fajmonová  
  
- Ing. Sivák (SAD Liorbus) nám poslal na naše vyžiadanie štatistku vyťaženosti autobusového spoja s odchodom o 7.05 hod. z obce. Zo štatistiky vyplýva, že ani v jednom prípade zo sledovaného obdobia nebol autobus kapacitne preťažený a nie je potreba viesť druhý autobus. Obsaditeľnosť autobusa podľa technického preukazu je 50 miest na sedenie a 35 miest na státie. Najviac cestujúcich cestovalo v počte 65.   
  
p.    Podsedník – dostalo sa mi dosť sťažností, že nie je nadväznosť spojov do LM kvôli tomu, že autobusy už nechodia na stanicu  
p. Rúfusová –  idú spoje do LM od zastávky pri ZŠ Matejovie  
p. starostka – budeme občanov ešte informovať, že ak potrebujú ísť do LM, musia vystúpiť pri ZŠ Matejovie, odkiaľ idú prípoje do LM  
  
- Dňa 17.1. bola doručená na OcÚ žiadosť od p. Klinkovej o odpustenie dane za psa pre postihnutú dcéru, ktorá je držiteľkou ZŤP.  
Poslanci OZ schválili odpustenie  poplatku jednohlasne.  
  
- Prihlásil sa nám záujemca o kúpu maringotky, ktorú už nevyužívame  
p. Podsedník – p. Ďuriš z Kokavy prejavil záujem, bol si ju aj obzrieť a je ochotný za ňu zaplatiť 400,- €  
p. starostka – musíme najskôr zverejniť zámer na odpredaj prebytočného majetku obce, takže treba rozhodnúť, či maringotka je prebytočným majetkom a rovnaký problém je aj s vozidlom Suzuki Samuraj, ktoré je nepoužiteľné, pretože je bez TP a EČV  
p. Hutka – navrhujem schváliť zámer na odpredaj maringotky aj vozidla Suzuki Samuraj  
  
Poslanci OZ schválili zámer na odpredaj menovaného prebytočného majetku obce jednomyseľne.  
  
- Máme na absolventskej praxi z úradu práce Anetku Králikovú, ktorá vypomáha na obecnom úrade okrem iného aj pri podávaní daňových priznaní na daň z nehnuteľností.  
  
- Chcela by som sa poďakovať členom DHZ Liptovská Porúbka, menovite veliteľovi Ladislavovi Hutkovi, predsedovi Ing. Petrovi Hutkovi, strojníkovi Jurajovi Jurčovi, Ing. Martinovi Gabauerovi, Ing. Marianovi Sklenárovi, Bc. Martinovi Lenártovi a čestnému predsedovi DHZ p. Jánovi Beňovi, ktorí sa aktívne zapojili do likvidácie požiaru ubytovne v k.ú. mesta Liptovský Hrádok.  
  
- Bola som na Inšpekcii životného prostredia v Žiline, na ktorom som bola oboznámená s výsledkom konania vo veci porušenia povinností týkajúcich sa nakladania s odpadom v roku 2010. Bola nám uložená pokuta v spodnej časti rozmedzia pokút vo výške 150,- €.  
  
- Na záver by som chcela pripomenúť, že 31.01. je deň oslobodenia obce, bude treba dohodnúť a zorganizovať akt kladenia vencov.   
  
9./  V diskusii vystúpili:  
Ing. Haluška – mám pripomienku k parkovaniu áut v obci na úzkych cestách. V obci Východná majú parkovanie vozidiel upravené vo všeobecnom záväznom nariadení  
p. Čajnák – treba upozorniť občanov, aby počas zimnej údržby neparkovali na ceste  
p. Rúfusová – parkovanie nie je problémom len v zimnom období a rovnako stále pretrváva problém s naukladanými skalami pred domami na ceste  
p. starostka – budeme musieť zjednať nápravu, lebo kvôli autám sa nedá poriadne odhrnúť cesta  
p. Hutka – táto problematika s parkovaním sa riešila už viackrát, treba to riešiť len tak, že sa zavolajú policajti a budú merať, či ostáva na ceste 3,5 m podľa zákona  
p. starostka – budeme rokovať o tom na budúcom OZ vo februári  
p. Jozef Búda – ako sa idú riešiť vyhorení spoluobčania z ubytovne?  
p. starostka – objekt sa nachádza v katastrálnom území Lipt. Hrádok, jedná sa o občanov mesta Lipt. Hrádok, mesto je povinné sa o týchto občanov postarať, ktorí majú trvalý pobyt v LH. Niektorí však načas ostali u rodín v Lipt. Porúbke. Takto dočasne prichýlení občania sa budú musieť do konca januára odsťahovať z obce a ísť požiadať o riešenie ich situácie na Mesto Liptovský Hrádok. Za obdobie, ktoré sa títo občania zdržia v našej obci, im budú vyrubené poplatky za odpady   
  
p. Hutka – dňa 04.02. poriadame Hasičský ples, na ktorý by som chcel všetkých v mene DHZ a obce srdečne pozvať. Vstupenky si záujemcovia môžu zajednať a zakúpiť u Ing. Petra Hutku, aj telefonicky na č. 0905 695 285. Ešte raz srdečne všetkých pozývame!  
  
10./ Predseda návrhovej komisie, Ing. Milan Vlček, prečítal Návrh uznesenia č. 1/2012, ktorý poslanci jednomyseľne schválili.  
Za uznesenie hlasovali: p. Ľuboš Čajnák, p. Lýdia Rúfusová, Ing. Dušan Haluška, p.                 Vlastimil Podsedník, Ing. Milan Vlček, p. Ladislav Hutka,  
PaedDr. Janka Šúleková, p. Jozef Bartoš  
Proti uzneseniu hlasovali: 0  
Zdržali sa hlasovania:  0  
Neprítomný/í: Mgr. Alica Fajmonová   
  
Zasadnutie ukončila a poďakovala prítomným za účasť p. starostka.  
  
Overovatelia zápisnice:  
  
PaedDr. Janka Šúleková            .........................................  
  
p. Vlastimil Podsedník            .........................................